Politiet er overbevist om, at bilbrandene i nat er påsatte.

Der har igen i nat været bilbrande i københavnsområdet i nat.

Seks biler stod i brand i Gladsaxe kort før klokken 2 i nat.

- Klokken 01.58 blev vi kaldt ud til Sydmarken i Gladsaxe, hvor seks biler stod i brand. Tre af dem er udbrændt, mens tre andre er skadet af ilden, siger vagtchef ved Vestegnens Politi Lars Guldborg til TV 2.

Om ilden er påsat i en bil, og siden har spredt sig til de andre, eller om alle bilerne er stukket i brand er endnu uvist.

- Vi skal igang med de tekniske undersøgelser, når det bliver lyst. Men vi er overbeviste om, at det er en påsat brand - der går ikke bare sådan ild i biler, siger vagtchefen.

Politiet hører gerne fra vidner, der eventuelt har set noget mistænkeligt i området inden brandene.

Også bilbrande i Nordvestkvarteret

Også i Københavns Nordvestkvarter blev der natten til onsdag sat ild til mindst én bil.

Klokken 1.47 fik politiet en melding om, at to biler på Hovmestervej brændte. Det er usikkert, om der er sat ild til begge, eller om flammerne fra den ene har antændt den anden.

Ildspåsættelserne er blot de seneste i en række pyromanbrande mod biler i de københavnske gader, som har stået på siden sidste weekend.

21-årig varetægtsfængslet for bilbrande

Onsdag i sidste uge offentliggjorde Københavns Politi et billede af en mistænkt, som efterfølgende blev anholdt. Det viste sig at være en 21-årig mand, og han blev sigtet for at stå bag en stribe ildspåsættelser. Torsdag blev manden fremstillet i grundlovsforhør og blev varetægtsfængslet på baggrund af en mistanke om at stå bag to tilfælde af brandstiftelse.